CELEX: 62020TN0580
Language: mt
Date: 2020-10-07 00:00:00
Title: Kawża T-580/20: Rikors ippreżentat fis-7 ta’ Ottubru 2020 – KC vs Il-Kummissjoni

30.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 414/38
            
         
      Rikors ippreżentat fis-7 ta’ Ottubru 2020 – KC vs Il-Kummissjoni
      (Kawża T-580/20)
      (2020/C 414/59)
      Lingwa tal-kawża: il-Franċiż
      
         Partijiet
      
      
         Rikorrenti: KC (rappreżentant: L. Frölich, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tikkundanna lill-Unjoni Ewropea tħallas lir-rikorrenti kumpens għad-dannu materjali (interessi u danni separati), ta’ ammont ta’ EUR 330 000 għal kull jum mill-1 ta’ Ġunju 2020 (inkluż) u sad-data tal-adozzjoni ta’ deċiżjoni mill-Kummissjoni Ewropea, fil-fajl [kunfidenzjali] (1), skont id-dispożittivi u l-prinċipji tas-sentenzi Dilly’s Wellnesshotel C-493/14 tal-21 ta’ Lulju 2016 u Eesti Pagar AS C-349/17 tal-5 ta’ Marzu 2019;
               
            
                  —
               
               
                  tikkundanna lill-Unjoni Ewropea tħallas lir-rikorrenti kumpens għal telf ta’ opportunità, ta’ ammont ta’ EUR 680 000 għal kull jum mill-1 ta’ Ġunju 2020 (inkluż) u sad-data tal-adozzjoni ta’ deċiżjoni mill-Kummissjoni Ewropea, fil-fajl [kunfidenzjali], skont id-dispożittivi u l-prinċipji tas-sentenzi Dilly’s Wellnesshotel C-493/14 tal-21 ta’ Lulju 2016 u Eesti Pagar AS C-349/17 tal-5 ta’ Marzu 2019;
               
            
                  —
               
               
                  tikkundanna lill-Unjoni Ewropea tħallas lir-rikorrenti kumpens għad-dannu morali ta’ ammont ta’ EUR 10 354 869,92;
               
            
                  —
               
               
                  tordna li l-kumpens, imsemmi hawn fuq, jiġi miżjud b’interessi moratorji, mill-għoti ta’ din is-sentenza u sal-ħlas komplet, bir-rata stabbilita mill-Bank Ċentrali Ewropew (BĊE) għat-tranżazzjonijiet prinċipali tiegħu ta’ finanzjament mill-ġdid, miżjuda b’żewġ punti perċentwali;
               
            
                  —
               
               
                  tikkundanna lill-Unjoni Ewropea għall-ispejjeż.
               
            
         Motivi u argumenti prinċipali
      
      Insostenn tar-rikors, ir-rikorrenti tinvoka motiv uniku bbażat fuq tliet kundizzjonijiet kumulattivi previsti mill-ġurisprudenza, li toħroġ mis-sentenza tat-8 ta’ Novembru 2011, Idromacchine et vs Il-Kummissjoni, T-88/09, EU:T:2011:641, sabiex l-Unjoni Ewropea tinżamm responsabbli abbażi tat-tieni paragrafu tal-Artikolu 340 TFUE. Dan il-motiv huwa maqsum fi tliet partijiet.
      
                  1.
               
               
                  Fl-ewwel parti, ir-rikorrenti ssostni li hija ddenunzjat, fl-ilment tagħha lill-Kummissjoni Ewropea, interventi mhux innotifikati mill-Istat Franċiż fil-forma ta’ ekwità privata f’fond immexxi minn kumpannija rregolata mid-dritt privat bi drittijiet esklużivi u speċjali fis-sens tal-Artikolu 106(1) TFUE. Hija tqis li l-Kummissjoni marret kontra d-dispożittivi u l-prinċipji stabbiliti fis-sentenzi tal-21 ta’ Lulju 2016, Dilly’s Wellnesshotel, C-493/14, EU:C:2016:577 u tal-5 ta’ Marzu 2019, Eesti Pagar, C-349/17, EU:C:2019:172. Skont ir-rikorrenti, il-Kummissjoni tikser, l-ewwel nett il-prinċipju ta’ “lex posterior derogat legi priori”, it-tieni nett, il-ġerarkija tar-regoli tal-Artikolu 288 TFUE u, it-tielet nett, il-prinċipju ta’ “lex specialis derogat legi generali”. Fl-aħħar nett, il-Kummissjoni allegatament kisret id-drittijiet proċedurali tar-rikorrenti billi ma fetħitx il-proċedura formali prevista mill-Artikolu 108(2) TFUE, wara li kien għadda perijodu raġonevoli ta’ żmien.
               
            
                  2.
               
               
                  Fit-tieni parti, ir-rikorrenti tafferma li hija ġiet imċaħħda mill-effetti legali deċiżivi u neċessarji li jġib miegħu l-ftuħ tal-proċedura formali u li kienu jippermettulha tiġġustifika lill-qrati nazzjonali l-eżistenza ta’ obbligu ta’ rkupru tal-għajnuna illegali inkwistjoni. Skont ir-rikorrenti, dan kien ikun jippermettilha tikseb miżuri provviżjori intiżi b’mod partikolari sabiex hija tikkonfronta l-urġenza li kienet tikkostitwixxi għaliha assenza ta’ dħul suffiċjenti.
               
            
                  3.
               
               
                  Fit-tielet parti, ir-rikorrenti tqis li n-natura diretta u ċerta tad-dannu subit hija stabbilita, għaliex l-aġir illegali tal-Kummissjoni pprekludiha milli tikseb mill-awtoritajiet Franċiżi l-ħlas tal-kumpens sabiex tiżgura li jsiru l-pagamenti bankarji, u b’hekk wassal għal dannu materjali, telf ta’ opportunità u dannu morali, li għandhom jiġu kkumpensati mill-Unjoni.
               
            
         (1)  Data kunfidenzjali mhux riprodotta.